Ritaya Babban Cif Joji ya yi, ba murabus ba>>Lauyan sa
Lauyan Tsohon Babban Cif Jojin Najeriya wanda aka dakatar watanni biyu baya, ya ce Walter Onnoghen ritaya ya yi don kan sa, ba murabus, wato ba sauke shi aka yi ko tilasta shi ya ajiye aiki aka yi ba.
Lauya Adegboyega Awomolo, wanda shi ne babban lauya kuma jagoran lauyoyin da ke kare Onnoghen a shari’ar da ake tuhumar sa da laifin kin bayyana hakikanin kadarorin da ya mallaka, ya yi wannan karin hasken ne ga PREMIUM TIMES da yammacin jiya Juma’a.
Lauyan ya ce Onnoghen ya aika wa Shugaba Muhammadu Buhari wasikar sanarwar ajiye aiki da kan sa, amma ba murabus ya yi ko aka yi masa ba.
Ya kara da cewa kuma a dokance ma haka ya kamata ya yi, wato aika wa Shugaba Buhari wasika kai tsaye.
“Har yanzu ya na nan a kan matsayin sa cewa Hukumar NJC ce kadai za ta iya ladabtar da shi, to yanzu tunda NJC din ta yi magana, shi ya sa ya yanke shawarar gara kawai ya nuna dattako ya sauka don kan sa. Amma ba sallamar sa aka yi ba.”